Afg'oniston SSV zilziladan omon qolganlar orasida vabo tarqalishidan ogohlantirdi

Afg'oniston sog'liqni saqlash vazirligi matbuot kotibi zilziladan omon qolganlar orasida vabo kasalligi tarqalishi haqida ogohlantirdi. Bu haqda “Reuters” xabar berdi.
Zilzila oqibatida kamida ming kishi halok bo'lgan, 2000 kishi jarohatlangan va 10 000 uy vayron bo'lgan. Birlashgan Millatlar Tashkilotining Gumanitar idorasi ham zilziladan keyingi vabo epidemiyasi alohida va jiddiy tashvish tug'dirayotgani haqida ogohlantirgan.
SSV rasmiysi Sharafat Zamon Afg'oniston sharqidagi zilziladan jabr ko'rgan minglab odamlar toza suv, oziq-ovqatga muhtojligini aytib, kasallik xavfi ostida ekanini aytgan.
“xalqaro hamjamiyatdan, gumanitar tashkilotlardan bizga oziq-ovqat va dori-darmon bilan yordam berishini so'raymiz. Tirik qolganlar kasalliklarga chalinishi mumkin, chunki ularning yashash uchun uy-joylari yo'q”, — degan u.
BMT va bir qator davlatlar jabrlangan hududlarga zudlik bilan yordam jo'natgan. Ular qatorida O'zbekiston ham bor.
Eslatib o'tamiz, Afg'onistonning Kobul, G'azni, Lo'gar, Paktika, xost va Lag'mon viloyatlarida 22 iyunga o'tar kechasi 6,1 balli zilzila sodir bo'lgan. Uning kuchi O'zbekistonga ham sezilgan. “Tolibon” rasmiylari tunda sodir bo'lgan zilzila so'nggi yigirma yil ichida eng halokatlici bo'lganini aytgan. Harakat rasmiysi zilzila sabab xalqaro tashkilotlardan yordam so'ragan.
O'z navbatida, O'zbekiston Tashqi ishlar vazirligi Afg'onistondagi kuchli zilzila qurbonlarining oilala a'zolariga hamdardlik bildirgan. Hukumat tabiiy ofatning fojiali oqibatlarini imkon qadar tez bartaraf etishda birodar Afg'oniston xalqiga har tomonlama yordam ko'rsatishga tayyorligini ta'kidlagan.
 Afg'onistonda yuz bergan 6,1 balli zilzila — suratlarda